Title: Predkladacia správa
Author: Pavol Ňuňuk
Last saved by: agenda0
Company: ÚNMS SR

I.
Predkladacia správa
Návrh nariadenia vlády, ktorým sa ustanovujú podrobnosti o technických požiadavkách a postupoch posudzovania zhody emisií hluku zariadení používaných vo vonkajšom priestore sa predkladá na rokovanie Legislatívnej rady vlády Slovenskej republiky na základe splnomocnenia v § 9 ods. 3 a § 12 ods. 8 zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení zákona č. 436/2001 Z. z. a tiež na základe § 2 ods. 1 písm. h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky
Týmto nariadením sa do slovenského právneho poriadku transponuje Smernica č. 2000/14/EC Európskeho parlamentu a Rady z 8. mája 2000 o aproximácii zákonov členských štátov týkajúcich sa emisie hluku zariadení na použitie vonku v prostredí. Tento návrh nariadenia vlády Slovenskej republiky, spolu s ďalšími nariadeniami vlády Slovenskej republiky vychádza z požiadaviek a princípov obchodovania medzi Slovenskou republikou a štátmi Európskej únie, požiadaviek, ktoré Slovenská republika má spĺňať ako člen svetovej obchodnej organizácie, ako aj záväzkov, ktoré Slovenskej republike vyplývajú z Európskej dohody o pridružení najmä z článku 75, ktorý zaväzuje Slovenskú republiku na dosiahnutie plnej zhody s technickými predpismi Európskeho Spoločenstva, s európskou normalizáciou a postupmi posudzovania zhody. Predkladaný návrh nariadenia vlády vytvára právny rámec, v ktorom sa upravuje požiadavka bezpečnosti v oblasti hluku zariadení používaných vo vonkajšom prostredí.
Nariadenie bolo predložené na rokovanie Rady hospodárskej a sociálnej dohody, ktorá ho prerokovala na svojom zasadnutí dňa 22.2.2002. Dňa 8.3.2002 sa uskutočnilo rokovanie ešte rokovanie s AZZZ, kde sa upresnili niektoré pripomienky.
Prijatie tohto nariadenia vlády Slovenskej republiky je v súlade s Ústavou Slovenskej republiky, zákonmi a ostatnými všeobecne záväznými právnymi predpismi. Nariadenie vlády, ktorým sa ustanovujú podrobnosti o technických požiadavkách a postupoch posudzovania zhody emisií hluku zariadení používaných vo vonkajšom priestore nebude mať svojim obsahom nároky na štátny rozpočet. Taktiež nebude mať vplyv na zamestnanosť. Rozhodne však bude mať pozitívny vplyv na životné prostredie, nakoľko zabezpečí menej emisii hluku.
Nariadenie bolo predložené na medzirezortné pripomienkové konanie, všetky zásadné pripomienky boli akceptované okrem jednej, ktorú predkladateľ vzal späť ostatné pripomienky boli zapracované podľa priloženého vyhodnotenia. Nariadenie sa predkladá bez rozporov.